《皇都篇》
清代·弘历

惟彼陶唐此冀方，上应帝车曰开阳。轩辕台榭虽莫详，职方有幽无徐梁。

要之幅员长且广，山河襟带具大纲。列国据此士马强，可以雄视诸南邦。

辽金以来始称京，阅今千年峨天阊。地灵信比长安长，玉帛奔走来梯航。

储胥红朽馀太仓，天衢十二九轨容。八旗居处按界疆，朱楼甲第多侯王。

槐市陆海无不藏，富乎盛矣日中央。是予所惧心徬徨。